[image: ]


ДО
ОБЩИНСКИ СЪВЕТ
ПОМОРИЕ
ДОКЛАДНА ЗАПИСКА

ОТ ИВАН АЛЕКСИЕВ - КМЕТ НА ОБЩИНА ПОМОРИЕ
                          
ОТНОСНО: Трансформация на целевата субсидия за капиталови разходи в трансфер за извършване на неотложни текущи ремонти на уличната мрежа в гр. Поморие



УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

С §4, чл.4 а, ал. 4 от Закона за изменение и допълнение на Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за   2026 г. се регламентира, че до приемане на ЗДБРБ за 2026 г. целевата субсидия за капиталови разходи може да бъде трансформирана в трансфер за други целеви разходи на общината за извършване на неотложни текущи ремонти на общински пътища, на улична мрежа и на сгради, публична общинска собственост, при условия и по ред, определени с акт на Министерския съвет. Съгласно тази разпоредба на закона и влязлото в сила ПМС № 66 от 03.06.2026 г. се дава възможност на общински съвет да приеме решение за трансформиране на средства от целевата субсидия за капиталови разходи за финансиране на неотложни текущи ремонти на инфраструктурни обекти, в рамките на определената със ЗДБРБ за 2025 г. капиталова субсидия. 
Град Поморие е туристически център с многократно увеличаване на населението през летния сезон. Интензивният трафик на леки автомобили, автобуси, туристически превози и доставки води до ускорено износване на уличната мрежа и възникване на множество компрометирани участъци. Лошото състояние на уличната инфраструктура създава предпоставки за пътнотранспортни произшествия, затруднен достъп до туристически обекти, плажове и обществени услуги, увреждане на имиджа на общината като туристическа дестинация. Предстоящият активен туристически сезон изисква предприемане на спешни действия. Извършването на текущи ремонти ще позволи в кратки срокове да бъдат обезопасени значително повече улични участъци и да се осигури нормална транспортна достъпност.
Трансформирането на част от капиталовата субсидия ще даде възможност средствата да бъдат насочени към най-належащите потребности на населението и бизнеса, като се постигне незабавен обществен ефект и се предотврати допълнително влошаване на инфраструктурата. Поддържането на добра улична инфраструктура е предпоставка за успешен туристически сезон, запазване конкурентоспособността на туристическия продукт, увеличаване на приходите от туристически данък, такси и местна икономическа активност.
Процедурите по основни ремонти отнемат много време, докато текущото асфалтиране и изкърпване на компрометирани улици осигуряват незабавно нормална проходимост и безопасност за туристическия поток. Изключително важен фактор е времевият ресурс. Капиталовите обекти изискват значително технологично време за проектиране, съгласуване и дълги процедури по Закона за обществени поръчки. При очаквано приемане на общинския бюджет след средата на годината, времето за реализация на мащабни капиталови обекти ще бъде физически недостатъчно до края на бюджетната година. Обратно – при текущите ремонти процедурите са значително по-кратки и улеснени, което гарантира, че дейностите ще приключат и ще бъдат разплатени в рамките на 2026 г.

Ползите от извършване на текущ ремонт са следните: 
1. По-голям териториален обхват- със същия финансов ресурс могат да бъдат ремонтирани значително повече улици и участъци.
2. Незабавен резултат- текущите ремонти се изпълняват в кратки срокове и дават бърз ефект върху безопасността и проходимостта.
3. По-малко затруднения за туристическия сезон- основният ремонт предполага по-продължителни строителни дейности, затваряне на улици и сериозни неудобства за жители, туристи и бизнес.
4. Предотвратяване на бъдещи щети- навременните текущи ремонти ограничават разпространението на повредите и намаляват необходимостта от значително по-скъпи реконструкции в бъдеще.
5. По-висока обществена полза- подобряването на по-голям брой улици води до по-добра транспортна свързаност, повишена безопасност, по-добър туристически имидж, по-висока удовлетвореност на гражданите и бизнеса.

Предвид спецификата на Община Поморие като черноморски туристически център, сезонното многократно увеличаване на транспортното натоварване и необходимостта от осигуряване на безопасна и нормална експлоатация на уличната мрежа през активния туристически сезон, трансформирането на част от капиталовата субсидия в средства за неотложни текущи ремонти представлява икономически по-ефективно и обществено оправдано решение. Чрез реализирането на текущи ремонти ще бъдат обхванати значително повече улични участъци, ще се постигне незабавен положителен ефект върху безопасността и достъпността и ще се гарантира нормалното функциониране на общината като туристическа дестинация от национално значение.
 	Предложението на Община Поморие за трансформиране на целева субсидия за капиталови разходи по §4, чл. 4 а, ал. 4 от Закона за изменение и допълнение на Закона за събирането на приходите и извършването на разходите през 2026 г. до приемането на ЗДБРБ за 2026 г, ЗБДОО за 2026 г. и ЗБНЗОК за 2026 г. за извършване на неотложни текущи ремонти обхваща 6 улици в град Поморие: ул. Цар Самуил, ул. Европа, ул. Солна, ул. Яворов,                             ул. Мусала и ул. Княз Борис I в общ размер на 136 416,00 евро. Законосъобразен механизъм за финансиране на тези неотложни дейности е трансформирането на средства от целевата субсидия за капиталови разходи в трансфер за други целеви разходи, съгласно по §4, чл. 4а, ал. 4 от Закона за изменение и допълнение на Закона за събирането на приходите и извършването на разходите през 2026 г.до приемането на ЗДБРБ за 2026 г., ЗБДОО за 2026 г. и ЗБНЗОК за 2026 г.



Проект:
РЕШЕНИЕ:
	Общински съвет Поморие на основание чл.21, ал.1, т.6,  чл.52, ал.1 от Закона местното самоуправление и местната администрация,  във връзка §4, чл. 4 а, ал. 4 от Закона за изменение и допълнение на Закона за събирането на приходи и извършването на разходи през 2026 г. до приемането на ЗДБРБ за 2026 г. и чл. 2, ал. 2 от ПМС № 66 от 03.06.2026 г.:
1. Приема трансформация на целева субсидия за капиталови разходи в трансфер за извършване на неотложни текущи ремонти на уличната мрежа в гр. Поморие, съгласно Приложение към чл. 2, ал. 4, т. 1 от ПМС № 66/03.06.2026 г. 

2. Предвид отложеното приемане на Държавния бюджет на Република България за 2026г., и с цел защита на особено важни обществени интереси, като от закъснението на изпълнението може да последват значителни или трудно поправими вреди, Общински съвет – Поморие на основание чл. 60, ал. 1 от АПК допуска предварително изпълнение на настоящото решение.
Приложението е неразделна част от решението.

